Obad 1
Luk Ɛ-dɔm
1
Nɛmɛ ɛ jɛn nöp Kuɔth
kɛ thok O-bad-yaa,
nɛmɛ ɛ jɛn mëë ci Kuäär ni Kuoth
Nhial ɛ lar kɛ kui̱ Ɛ-dɔm.
Ci Kuoth Nhial jääkdɛ jäk
kä dööri,
kä cua kɔ jɛ liŋ wëë i̱,
“Wanɛ thi̱n, ka̱pnɛ
wec Ɛ-dɔm ko̱r.”
Da̱k Ɛ-dɔm
2
Kuoth Nhial jio̱kɛ Ɛ-dɔm i̱,
“Bi thil lua̱ŋ rɛy dööri,
kä bi nɛy diaal
ji̱ cany ɛlɔ̱ŋ,
3
ci ca̱r liakädu ji̱ ɣɔam,
ji̱n ram mi ciɛŋ ni wi̱c pa̱a̱m
mi curcur,
ci cieeŋdu la̱th ni wi̱i̱ pa̱a̱m,
kä laari jɛ i̱,
‘Ɛŋa mi dee ɣä ka̱p piny?’
4
Cäŋ bi rɔ lo̱th ce̱tkɛ cuɔɔr,
kä bi duelu la̱th
ni rɛy ciɛri,
bä ji̱ thöt piny niɛ wi̱ni,
mɛmɛ kɛ ruac ni Kuoth Nhial.
5
“Mi bä wa̱a̱n kiɛ ma̱a̱c
kä ji̱ kɛ wäär,
kuɛɛ la da̱k mi ni̱n di kä ji̱?
Ɛ /ca dee ku kual ni
min ro̱ŋ kɛ pua̱nykiɛn?
Kä mi pon naath dɛy wal,
/cɛ la tëë kɛ ruëc?
Kä nɛn ɛ ji̱ tɛ̈ru
/ka̱n ji̱ luɔ̱th.
6
Ɛŋu ba E-thɔ ku war inɛ mi?
Ba kuakɛ diaal ka̱m ni raar!
7
Kä bi ji̱ kɔaaru ji̱ mɛ̈t,
kä bikɛ ji̱ juɔc ni këth,
ba ji̱ wän pɛl ɛ ji̱ maarädu,
kä bikɛ ca̱pdu kuëŋ,
kä bikɛ nyuaakdu jak kä dhuur
ciökniku,
kä bikɛ ŋɛ̈r i̱,
‘Jɛn thilɛ mi ŋäcɛ.’ ”
Luɔt däkä Ɛ-dɔm
8
Mɛmɛ laar Kuoth Nhial jɛ i̱,
“Ɛn cäŋ ɛmɔ, bä pɛl ji̱ Ɛ-dɔm nor,
kä bä ji̱ ŋäckä ŋɔaani dup
pääm E-thɔ?
9
Bi wäthku cu ŋɛ̈ɛ̈r, lö Te-man,
kɛ ɣöö ɛ cäŋ li̱eth rɛmni
ko̱o̱r kä Ɛ-dɔm.”
10
“Kɛ näkdu kɛnɛ yiöŋdu
kɛ gatmuɔɔr ni Je-kɔb,
bi buar i̱ kum ɛ dur,
kä bi cu thil luɔt ni ciaŋ.
11
Kɛ cäŋ ëë curi cuɔ̱ŋ gekä,
cäŋ ëë tölkɛ ni ti̱eckiɛn ɛ
ji̱ tɛ̈r,
kä curi guec ni jɛ riɛkdɛ,
mëë curi ce̱tnikɛ kɛn nɛy tëë cua
Jɛ-ru-tha-lɛm war,
kä cukɛ kuakɛ däk kä rɔ̱.
12
Dämuɔɔri tin te kä Juda,
/ci kɛ dee kuɔ̱m waŋ
kɛ cäŋ däkädiɛn,
kä /ci lɔcdu dee tɛɛth
kɛ cäŋ rikädiɛn,
kä /ci kɛ dee dɔl kɛ jiɛ̈th
lɔaacdiɛn.
13
/Ci dee coth rɛɛk nɛɛnikä
kɛ ɣöö bikɛ wä guec
mi bɛ̈cdiɛn,
kä /ci ria̱ŋdiɛn dee wä pɛc
kɛ cäŋ jiɛthä lɔaacdiɛn.
14
/Ci dee cuɔ̱ŋ kam duɔ̱pni
kɛ ɣöö bi nɛy tin barkɛ rɔ
ben näk,
kä /ci nɛy tin ci kään dee
ben ka̱m ji̱ tɛ̈r
kɛ cäŋ däkädiɛn.”
Kuoth bɛ döör diaal luk
15
“Cäŋ in bi Kuoth Nhial ɛ luk
ni döör diaal cɛ thia̱k,
niɛ nɔ ci la̱tɔ, ba lät kä ji̱ bä.
Kä bi lätku diaal rɔ
luɔ̱c ni ji̱.
16
Kɛ ɣöö cia maath wi̱i̱
pa̱a̱mdä in rɛl rɔ,
inɔ bä, bi döör diaal
maath thi̱n.
Ɛ puc, kɛn bikɛ maath
a bikɛ rɔ̱ kui̱c yɔ̱ŋ,
kä bɛ ce̱tnikɛ mi
/ka̱n kɛ kɔŋ cak.”
Juc ji̱ I-thɛ-rɛl kɛ naath
17
“Kä päm Dha-yɔn ba ka̱n jek thi̱n,
kä bɛ la gua̱a̱th mi rɛl rɔ,
kä bi thok duëël Je-kɔb
gua̱a̱thdiɛn cu ciɛŋ.
18
Bi thok duëël Je-kɔb a mac,
kä bi bo̱lɛ a thok
duëël Jo-thɛp,
kä bikɛ thok duëël E-thɔ pɛt,
ce̱tkɛ min la mac juaac a pɛt,
kä thilɛ kuɛ̈ɛ̈ mi bi duɔth
kɛ tëk thok duëël E-thɔ,”
mɛmɛ laarɛ Kuoth Nhial.
19
“Kä bi ji̱ Nɛ-gɛb, Ɛ-dɔm ka̱n,
kä bi ji̱ täpni konyä ca̱ŋ,
jɔk yiëër röl
ji̱ Pi-li-thɛt ka̱n,
amäni röl ji̱ Ɛ-pa-rim kɛnɛ
röl Tha-mɛ-ria,
kä bi Ben-ya-min Gil-yad ka̱n.
20
Kä bi nɛy tëë ca pɛc kä
ji̱ I-thɛ-rɛl ɛmɛ,
röl ji̱ Ɣɛlɛ̈ ka̱n,
a wä kä Po-ni-cia amäni
Dhar-pɛ̈th.
Kä bi pɛ̈ɛ̈c Jɛ-ru-tha-lɛm tin
te kä Thɛ-pa-rad,
kui̱c rööl Nɛ-gɛb ka̱n.
21
Kä bi ka̱a̱n wä wi̱i̱ Pa̱a̱m Dha-yɔn,
kɛ ɣöö bikɛ Ɛ-dɔm ben ruac,
kä bi kuääriɛn
cua Kuoth Nhial.”
